VENDIM
Nr. 42, datë 4.8.2021

PËR MIRATIMIN E RREGULLORES “PËR MEDALJET DHE XHETONAT TË NGJASHËM ME MONEDHËN METALIKE EURO”

Në bazë dhe për zbatim të nenit 12, shkronja “a”, nenit 43, shkronja “c”, dhe kreut V, të ligjit nr. 8269, datë 23.12.1997, “Për Bankën e Shqipërisë”, i ndryshuar, me propozimin e Departamentit të Emisionit, Këshilli Mbikëqyrës i Bankës së Shqipërisë

VENDOSI:

1. Të miratojë rregulloren “Për medaljet dhe xhetonat të ngjashëm me monedhën metalike euro”, sipas tekstit bashkëlidhur këtij vendimi.
2. Ngarkohet Departamenti i Emisionit në Bankën e Shqipërisë dhe subjektet që prodhojnë, importojnë, shesin dhe/ose shpërndajnë medalje dhe xhetona në Republikën e Shqipërisë, me zbatimin e kësaj rregulloreje.
3. Ngarkohet Departamenti i Kërkimeve për publikimin e këtij vendimi në Buletinin Zyrtar të Bankës së Shqipërisë.
4. Ngarkohet Kabineti i Guvernatorit për publikimin e këtij vendimi në Fletoren Zyrtare të Republikës së Shqipërisë.
Ky vendim hyn në fuqi 15 ditë pas botimit në Fletoren Zyrtare të Republikës së Shqipërisë. 

KRYETAR
Gent  Sejko
RREGULLORE
PËR MEDALJET DHE XHETONAT TË NGJASHËM ME MONEDHËN METALIKE EURO

KREU I
TË PËRGJITHSHME 

Neni 1
Objekti

Objekti i kësaj rregulloreje është përcaktimi i kritereve teknike të lejueshme për prodhimin, importimin, shitjen, dhe/ose shpërndarjen e medaljeve dhe xhetonave të ngjashëm me monedhën metalike euro.
 
Neni 2
Baza juridike

Kjo rregullore nxirret duke u mbështetur në sa vijon:
a) nenit 12, shkronja “a”, nenit 43, shkronja “c”, dhe kreut V, të ligjit nr. 8269, datë 23.12.1997, “Për Bankën e Shqipërisë”, i ndryshuar; 
b) nenit 70 pika 1, dhe nenit 85, të ligjit nr. 9590, datë 27.7.2006, “Për ratifikimin e ‘Marrëveshjes së Stabilizim-Asociimit ndërmjet Republikës së Shqipërisë dhe Komuniteteve Evropiane e Shteteve të tyre Anëtare’”. 


Neni 3
Subjektet

Subjekte të kësaj rregulloreje janë bankat, degët e bankave të huaja dhe subjektet financiare jobanka, të licencuara për të ushtruar veprimtari bankare dhe/ose financiare në Republikën e Shqipërisë, si dhe operatorët ekonomikë të përfshirë në prodhimin, importimin, shitjen, dhe/ose shpërndarjen për qëllime të ndryshme tregtare, të medaljeve dhe xhetonave.    

Neni 4
Përkufizimet

1. Për qëllime të zbatimit të kësaj rregulloreje, termat e mëposhtëm do të kenë këto kuptime:
a) “Euro” – është monedha metalike me kurs ligjor në vendet anëtare të Eurosistemit dhe shteteve që kanë arritur një marrëveshje me Komunitetin Evropian për përdorimin e monedhës euro;
b) “Simboli euro” – është simboli që përfaqëson euron “€”, siç tregohet dhe përshkruhet në aneksin e bashkëlidhur dhe pjesë përbërëse e kësaj rregulloreje; 
c) “Medaljet dhe xhetonat” – janë ato objekte metalike, përveç pullave metalike të fabrikuara dhe të destinuara për emetimin e monedhave metalike me kurs ligjor, që kanë pamjen dhe/ose vetitë teknike të një monedhe metalike, por që nuk janë me kurs ligjor ose nuk shërbejnë si mjet pagese; 
d) “Ar, argjend dhe platin” – janë aliazhet që përmbajnë ar, argjend dhe platin me një pastërti në peshë prej së paku përkatësisht 375, 500 dhe 850 të mijtat; 
e) “Brezi i referencës” – do të ketë kuptimin sipas përcaktimeve në pikën 1, të aneksit II, bashkëlidhur dhe pjesë përbërëse e kësaj rregulloreje;
f) “Operatorët ekonomikë” – janë personat fizikë ose juridikë të përfshirë në prodhimin, importimin, shitjen dhe/ose shpërndarjen për qëllime të ndryshme tregtare, të medaljeve dhe xhetonave. 

KREU II
KËRKESAT PËR MEDALJET DHE XHETONAT 

Neni 5
Kritere teknike ndaluese
 
1. Prodhimi, importimi, shitja, dhe/ose shpërndarja e medaljeve ose xhetonave të ngjashëm me monedhën metalike euro ndalohet, në rastin kur plotësohen një ose më shumë nga kriteret e mëposhtme:
a) në sipërfaqen e tyre mbajnë termat “euro”, “cent euro” ose simbolin e euros; 
b) përmasat e tyre janë brenda brezit të referencës; ose 
c) dizajni në sipërfaqen e tyre ka pamje të ngjashme me:
i. çdo pamje të dizajnit apo pjesë e tij që shfaqen në monedhat metalike euro, veçanërisht termat “euro” ose “cent euro”, 12 yjet e Bashkimit Evropian, imazhin gjeografik dhe numrat, ashtu siç paraqiten në monedhat metalike euro; ose
ii. simbolet përfaqësuese të sovranitetit kombëtar të shteteve anëtare, ashtu siç paraqiten në monedhat euro, duke përfshirë në veçanti portretet e kreut të shtetit, simbolin e shtetit, shenjat e prodhuesit, emrin e shtetit anëtar;
iii. formën ose dizajnin e buzëve anësore të monedhave metalike euro; 
iv. simbolin e euros.
2. Banka e Shqipërisë, bashkëpunon me Qendrën Tekniko-Shkencore Evropiane (ETSC) pranë Komisionit Evropian, si autoriteti kompetent për këtë qëllim, për përcaktimin e medaljeve dhe xhetonave të ngjashëm me monedhën metalike euro.
3. Banka e Shqipërisë, në përputhje me pikën 1 të këtij neni, dërgon te ETSC-ja, të gjitha objektet metalike që i bien në zotërim, kur konstaton paraprakisht, se këto objekte ngjasojnë dhe mund të ngatërrohen me monedhat metalike euro. ETSC-ja bën përcaktimin përfundimtar nëse këto objekte metalike janë medalje ose xhetona të ngjashëm me euron.  

Neni 6
Përjashtimet

1. Medaljet dhe xhetonat që mbajnë vetëm termat “euro”, “cent euro” ose “simbolin e euros” nuk ndalohen në rastin kur plotësohen kriteret e mëposhtme:
a) janë pa vlerën nominale;
b) përmasat e tyre janë jashtë brezit të referencës, të përcaktuar në pikën 1, të aneksit II, bashkëlidhur dhe pjesë përbërëse e kësaj rregulloreje; dhe 
c) dizajni i tyre nuk shfaq pamje sipas përcaktimeve të shkronjës “c”, të pikës 1, të nenit 5, të kësaj rregulloreje. 
2. Medaljet dhe xhetonat, kur përmasat e tyre janë brenda brezit të referencës, nuk ndalohen në rastet kur plotësohet një nga kushtet e mëposhtme:
a) janë të shpuara në qendër me një vrimë me diametër më të madh se 6 milimetra, ose kur forma e tyre është poligonale, por jo më tepër se gjashtëkëndore dhe kur plotësohen përcaktimet e germës “c/ ii” të kësaj pike; ose
b) janë prej ari, argjendi ose platini; ose
c) kur plotësojnë kushtet e mëposhtme:
i. kombinimet e diametrit dhe lartësisë së buzës së medaljeve dhe xhetonave janë gjithmonë jashtë kufijve të përcaktuar në secilin prej rasteve të specifikuara, në pikën 2 të aneksit II, bashkëngjitur dhe pjesë përbërëse e kësaj rregulloreje; 
ii. kombinimet e diametrit dhe cilësitë e metalit të medaljeve dhe xhetonave janë gjithmonë jashtë kufijve në secilin prej rasteve të specifikuar në pikën 3, të aneksit II, bashkëngjitur dhe pjesë përbërëse e kësaj rregulloreje.

KREU III
TË TJERA

Neni 7
Raportimi mbi medaljet dhe xhetonat ekzistues

1. Medaljet dhe xhetonat e importuar ose prodhuar para hyrjes në fuqi të kësaj rregulloreje, që nuk janë në përputhje me kriteret teknike të përcaktuar në këtë rregullore, mund të vazhdojnë të përdoren deri në fund të vitit 2022.
2. Subjektet që përdorin medalje dhe xhetona të importuar ose prodhuar para hyrjes në fuqi të kësaj rregulloreje, paraqesin çdo vit në Bankës së Shqipërisë raportin që përmban:
a) emrin e prodhuesit të medaljeve dhe/ose xhetonave;
b) numrin e medaljeve dhe ose xhetonave të shpërndarë;
c) specifikimet e plota teknike të shoqëruara me pamjet e të dy faqeve të medaljes ose xhetonit;
d) vendet e përdorimit të tyre.
3. Në raportin e parë të përcaktuar në pikën 2 më lart, përfshihet dhe një specimen i xhetonave dhe/ose medaljeve.
4. Raporti i parë, që i takon vitit 2021, duhet raportuar jo më vonë se data 31 janar 2022 dhe raporti i fundit për vitin 2022 jo më vonë se data 31 janar 2023. 

Neni 8
Zbatimi i kërkesave rregullative dhe masat për ndërprerjen e shkeljeve

1. Në rastet kur Banka e Shqipërisë konstaton ose vihet në dijeni/informohet për mosrespektim të kërkesave të kësaj rregulloreje, kërkon nga ana e subjekteve dërgimin e mostrave përkatëse të xhetonit ose monedhës me qëllim përcaktimin nëse janë të ngjashme dhe mund të ngatërrohen nga publiku si monedha metalike euro.
2. Banka e Shqipërisë, për objektet metalike për të cilat vlerëson se janë të ngjashëm me monedhat metalike euro, kërkon ndërprerjen e prodhimit, importimit, shitjes dhe shpërndarjes së tyre nga ana e subjekteve.
3. Në rast moszbatimi të masave të kërkuara sipas pikave 1 dhe 2, të këtij neni nga subjektet e kësaj rregulloreje, Banka e Shqipërisë referon rastin pranë organeve përkatëse ligjzbatuese.

Neni 9
Hyrja në fuqi

Kjo rregullore do të hyjë në fuqi 15 ditë pas botimit në Fletoren Zyrtare të Republikës së Shqipërisë. 

KRYETAR I KËSHILLIT MBIKËQYRËS 
Gent Sejko


ANEKS I
Pamje e simbolit EURO 

[bookmark: _GoBack]ANEKS II

1. Përkufizimi i brezit të referencës 
a) Brezi i referencës për madhësinë e medaljeve dhe xhetonave është grupi i kombinimeve të vlerave të diametrit dhe të lartësisë së buzës që përfshihen përkatësisht në referencën e kufirit për diametër dhe referencën e kufirit për lartësinë e buzës.
b) Referenca e kufijve të diametrit përcaktohet midis 19,00 milimetra dhe 28,00 milimetra.
c) Referenca e kufirit për lartësinë e buzës përcaktohet midis 7,00% dhe 12,00% të secilës vlerë brenda referencës së kufijve të diametrit. 
2. Kombinimet e diametrit dhe lartësisë së buzës së medaljeve dhe xhetonave
	Kufijtë e përcaktuar

	
	Diametri mm
	Lartësia e buzës

	1
	19,45-20,05
	1,63-2,23

	2
	21,95-22,55
	1,84-2,44

	3
	22,95-23,55
	2,03-2,63

	4
	23,95-24,55
	2,08-2,68

	5
	25,45-26,05
	1,90-2,50



3. Kombinimet e diametrit dhe cilësitë e metalit të medaljeve dhe xhetonave
	
	Diametri
	Cilësitë metalike

	1
	19,00-21,94

	Përçueshmëria elektrike midis 14,00% dhe 18,00% IACS

	2
	21,95-24,55

	Përçueshmëria elektrike midis:
- 14,00% dhe 18,00% IACS; ose
- 4,50% dhe 6,50% IACS, përveç rastit kur medalja ose xhetoni është një aliazh i vetëm dhe momenti magnetik është jashtë intervalit nga 1,0 μVs.cm në 7,0 μVs.cm

	3
	24,56-26,05

	Përçueshmëria elektrike midis:
- 15,00% dhe 18,00% IACS ; ose
- 13,00% dhe 15,00% IACS, përveç rastit kur medalja ose xhetoni është një aliazh i vetëm dhe momenti magnetik është jashtë intervalit nga 1,0 μVs.cm në 7,0 μVs.cm

	4
	26,06-28,00

	Përçueshmëria elektrike midis 13,00% dhe 15,00% IACS, përveç rastit kur medalja ose xhetoni është një aliazh i vetëm dhe momenti magnetik është jashtë intervalit nga 1,0 μVs.cm në 7,0 μVs.cm



4.  Grafik për ilustrimin e treguesve sipas përkufizimeve në aneksin II 

